Poliisi on kuulustellut miestä, joka karkasi lauantaina luvatta poliisin tiesulun ohi Uudenmaan ja Päijät-Hämeen rajalla.

Uudenmaan suljetulla rajalla on pitänyt kiirettä. Kuvituskuva. Toni Repo / AL

Lauantaina Uudenmaan suljetulla rajalla hämminkiä aiheuttanut mies on kuulusteltu, tiedottaa Hämeen poliisilaitos. Miestä epäillään törkeästä liikenneturvallisuuden vaarantamisesta, törkeästä rattijuopumuksesta, valmiuslakirikkomuksesta, niskoittelusta poliisia vastaan ja liikennerikkomuksesta.

Tapahtumat saivat alkunsa lauantaina kello 13.20, kun epäilty saapui henkilöautollaan Uudenmaan suunnasta Pakaantien sulkupaikalle. Hän ei pystynyt esittämään poliisille hyväksyttävää syytä rajan ylittämiseen, joten häntä ohjeistettiin kääntymään takaisin.

Mies ei totellut poliisin käskyä, vaan kiihdytti kumit ulvoen sulun läpi Päijät-Hämeen suuntaan. Poliisin mukaan mies ajoi 80 km/h rajoitusalueella huomattavaa ylinopeutta, eikä poliisipartio enää tavoittanut häntä.

Sama mies palasi Päijät-Hämeen puolelta Uudellemaalle noin kello 14 Porlammintien sulkupisteen kautta. Tuolloinkin epäilty ajoi suoraan sulun läpi. Myös tällä kertaa poliisi epäonnistui kiinniotossa, sillä perään kiihdyttänyt partio ajoi ulos tieltä.

Mies saatiin lopulta kiinni kotoaan noin kello 16.30. Hänet on vapautettu sunnuntaisen kuulustelun jälkeen, sillä kiinnioton jatkamiselle ei enää ollut perusteita. Poliisi ei tiedota tapauksesta enempää.